**RESYME` OG SPØRSMÅL FRA SØNDAGENS TALE, DATERT 06.10.2019, VED PASTOR GJERMUND IGLAND**

**TEMA: JEG VET PÅ HVEM JEG TROR**

Tekstene er hentet fra;

2.Tim.4.1-7;

2.Peter.1.3-8;

Paulus gir oss en utfordring. Det er mange gjennom tidene som har gitt opp troen, men Paulus ber oss fullføre den oppgaven vi har fått og holde fast ved troen.

Troen på Gud utfordres av det sekulære Norge. Vi som tror på Jesus Kristus, vil måtte tåle at vår tro diskuteres. Vi må være forberedt på at vi kan møte motstand og diskusjoner. Men hvordan takler vi det når troen utfordres? Jesus sier klart; «la ikke hjerte bli grepet av angst». Altså , vær ikke engstelig for det som skjer. Men da må vår tro ha dype røtter. Det betyr at den må være forankret i Guds ord.

Hvor mye tåler din tro? Vet du hvem du tror på? Tvilen og spørsmålene kan komme og Gud forstår og tåler menneskers tvil. Men forkynner vi Guds ord, skapes det tro i menneskers liv slik at evangeliet kan bli sant og levende. Troen blir vissheten for det som håpes og det man ikke ser. Men hvis troen skal holde og tåle livet, må den være forankret i Guds ord. Og skal vi tåle reisen som kristne, trenger vi næring. Vi trenger å ta til oss av Guds ord slik at troen kan få vokse.

Vi trenger hverandre i det kristne fellesskapet. Når evangeliet møter motstand, gjør det noe med oss. Da er det viktig at vi står sammen om vårt felles mål.

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.